Groot afname in traumagevalle danksy alkoholverbod(Argieffoto ter illustrasie: Unsplash) Sihle Zikalala, premier van KwaZulu-Natal, het pres. Cyril Ramaphosa se besluit, om weer ŉ verbod te plaas op alkoholverkope, geloof as deel van Suid-Afrika se maatreëls teen Covid-19 en gesê die getal traumagevalle in die provinsie het reeds gedaal. Ramaphosa het op 12 Julie gesê die verbod word weer met onmiddellike effek ingestel nadat daar ŉ toename was in traumagevalle toe die verbod opgehef is. Volgens die president kan hospitale se hulpbronne beter aangewend word om koronavirus-pasiënte te behandel. Zikalala het gesê hulle het reeds ŉ verligting gesien in die druk op trauma-eenhede en noodgevalle in hospitale, en opnames by lykshuise van mense wat weens gewelddadige oorsake oorlede is, het gedaal. “Ons verwag ŉ verdere daling in die verband solank as wat die verbod voortduur,” het hy bygevoeg. Volgens Zikalala het die getal trauma-voorvalle reeds met meer as 20% gedaal sedert die verbod weer ingestel is. “Ons het nog altyd volgehou dat alkohol ŉ rol speel in moorde, poging tot moord, aanranding, verkragting en huishoudelike geweld. Ons het ŉ afname in dié gevalle gesien sedert die polisie die verbod begin toepas het op die verkope en verspreiding van alkohol.” Hy het bygevoeg twaalf gesondheidswerkers is reeds in die provinsie dood weens Covid-19. Teen Sondag is 43 215 gevalle in die provinsie aangemeld. Van die 5 033 Covid-19-verwante sterftes in die land, is 416 in KwaZulu-Natal aangemeld.